På byrådsmødet i aftes fik SF flertal for forslag om aldrig nogensinde at planlægge en lufthavn ved Thomasminde.

Annonce

Nu kan beboerne i især Thomasminde, men også i andre byer nord for Aarhus ånde lettede op.

For på byrådsmødet i aftes blev flytningen af Aarhus Lufthavn fra Tirstrup til Thomasminde lagt endeligt død.

Det skete, da SF strammede skruen med dette ændringsforslag:

»Aarhus Byråd beslutter at indstille de aktuelle overvejelser om etablering af en ny lufthavn ved Thomasminde samt, at der ikke planlægges for ny lufthavn ved Thomasminde i fremtiden«.

Det forslag var et flertal i byrådet med på. Og dermed måtte Venstre, Konservative, Dansk Folkeparti samt løsgængeren, Lars Boje Mathiesen, med skuffelse konstatere, at deres forslag om at fastholde den politiske opbakning til en Thomasminde-løsning var faldet til jorden.

Afstemningerne var kulminationen på en mere end én time lang debat.

Annonce

Det er borgmesterens skyld

Her placerede de borgerlige entydigt ansvaret for, at lufthavnen ikke flyttes til Thomasminde, hos borgmester Jacob Bundsgaard (S).

Han skød skylden på transportminister Hans Christian Schmidt (V), der, ifølge borgmesteren, ikke har vist stor lydhørhed overfor ideen om en ny lufthavn tættere på Aarhus.

»Det er ikke lykkedes mig at overbevise transportministeren. Det er heller ikke lykkedes for hverken erhvervslivet eller transportministerens partifæller i byrådet. Derfor må vi alle kigge indad. Det giver stof til eftertanke, for vi har en opgave med at sikre mere lydhørhed overfor ønsker fra Aarhus,« sagde Jacob Bundsgaard.

Marc Perera Christensen (K) frygter, at Aarhus nu vil miste arbejdspladser.

»Byen går ikke i stå, men med små skridt vil de store virksomheder flytte afdelinger til København. Borgmesteren holder skåltaler, men tør ikke, når det kommer til stykket. Det her bliver en plet på Jacob Bundsgaards eftermæle,« sagde Marc Perera Christensen.

Jacob Bundsgaard var ikke den eneste østjyske borgmester, der måtte stå for skud.

Annonce

Kritik af nabo-kommuner

Uden at han blev nævnt ved navn, fik Skanderborg Kommunes borgmester, Jørgen Gaarde (S), kritik, fordi Skanderborg Kommune har afvist af placere en ny lufthavn i Flensted ved Låsby.

Marc Perera Christensen (K) rejste tvivl ved Jørgen Gaarde som den rigtige formand for de østjyske kommuners samarbejde i Business Region Aarhus.

»Er det de rigtige mennesker, der står i spidsen for Business Region Aarhus? Og er det fornuftigt, at formandskabet ikke udspringer af Aarhus Byråd,« spurgte Marc Perera Christensen.

Venstres leder, Bünyamin Simsek, rettede skytset mod alle kommunerne rundt om Aarhus.

»Business Region Aarhus har lavet en rapport, der viser, at masser af mennesker pendler ud af kommuner som Skanderborg og Favrskov. Mange af dem pendler til Aarhus,« konstaterede Bünyamin Simsek.

Så for de kommuner er det afgørende med mange arbejdspladser i Aarhus. Og efter Bünyamin Simseks vurdering er en lufthavn tæt på byen et vigtigt værktøj i kampen for at skabe nye arbejspladser.

»Men nabokommunerne vil ikke tage ansvar. Og de vil ikke have, at nogle bliver sure, fordi de får en lufthavn tæt på. Det er småligt, og det er visionsløst, når man er med i Business Region Aarhus. Samarbejdet svigtede, da det skulle stå sin prøve,« sagde Bünyamin Simsek, der også er stærkt utilfreds med de to kommuner på Djursland.

»De har naturligvis stor interesse i, at storebror Aarhus betaler festen. Så kan de drive en lille lufthavn med nogle få arbejdspladser til glæde for dem,« sagde Bünyamin Simsek.